寄題任況之樗翁軒詩
作者：蘇過
朝代：宋

paragraphs: 豫章生而奇，蔚有千尋志。
柯爲直見伐，根中萬乘器。
自貽斧斤厄，信坐文章累。
不如樗與櫟，生理默自遂。
榮枯同蒿艾，老死徒棄置。
我願處不材，一官隱官市。
豈知夏畦勞，乃負淵明愧。
卻羨任公子，蕭然居畏壘。
彈冠聊爾爾，頗似漆園吏。
官居接農舍，稼穡雲靡靡。
放衙日亭午，吏散飽春睡。
此語慎勿出，請爲倉庾氏。